ওয়েব ডেস্ক : হাসপাতালে আত্মহত্যা চিকিত্সাধীন রোগীর। তার পরেই গাফিলতির অভিযোগ তুলে মামলা করেছিল পরিবার। প্রায় আড়াই বছর পর মিলল বিচার। রোগীর পরিবারকে ক্ষতিপূরণের নির্দেশ দিল ক্রেতা সুরক্ষা আদালত। ২০১৫-র মার্চে রুবি হাসপাতালে ভর্তি হন মধ্যমগ্রামের বাসিন্দা প্রফুল্ল দত্ত। ৩১-শে মার্চ তাঁকে ছুটি দিয়ে দেওয়া হয়। পয়লা এপ্রিল বাড়ি আসার কথা ছিল প্রফুল্ল দত্তের। কিন্তু ভোরে হঠাত্ই ফোন যায় বাড়িতে। জানানো হয় হাসপাতালের চার তলা থেকে ঝাঁপ দিয়ে আত্মহত্যা করেছেন তিনি। হাসপাতাল জানায় অবসাদে ভুগছিলেন প্রফুল্লবাবু। পরিবার অভিযোগ তোলে হাসপাতালের নজরদারিতে গাফিলতির জেরেই এমন পরিণতি। ক্রেতা সুরক্ষা আদালতের দ্বারস্থ হন প্রফুল্লবাবুর ভাই শিবু দত্ত। প্রায় আড়াই বছর পর, সেই মামলারই রায় দিয়েছে বারুইপুর ক্রেতা সুরক্ষা আদালত। মৃতের পরিবারকে ১০ লক্ষ টাকা ক্ষতিপূরণ এবং মামলার খরচ হিসেবে২০ হাজার টাকা দেওয়ার নির্দেশ দিয়েছেন বিচারক। প্রফুল্লবাবু আর ফিরে আসবেন না। তবে আদালতের নির্দেশে স্বস্তিতে পরিবার। বলছেন আর যেন কারোর সঙ্গে এমনটা না হয়।